Nuwe baas vir Case IH en New HollandJacques Taylor is as besturende direkteur van CNH International se landbou- en konstruksie-afdeling aangestel. (Foto: Verskaf) Jacques Taylor is as die nuwe besturende direkteur van CNH Industrial se landbou- en konstruksietoerusting in Suider-Afrika aangestel. Voorheen was hy die afdeling- besturende direkteur van CASE IH. CNH Industrial verteenwoordig die bekende toerustinghandelsmerke en onderdele-afdelings van Case IH en New Holland. Taylor het reeds meer as 20 jaar ondervinding in landbou in verskeie hoëprofielbetrekkings en word in die bedryf gereken as ŉ leier met sterk vaardighede en ŉ uitstekende reputasie vir hoë prestasie, spanleierskap en verhoudingsbou. In 2013 het hy sy loopbaan in die landboumeganisasie- en -tegnologiebedryf afgeskop toe hy as besturende direkteur van John Deere Financial in Afrika suid van die Sahara en toe in 2018 as besturende direkteur van John Deere Afrika suid van die Sahara en Thailand aangestel is. Voor dit het hy sedert 2004 hoofposte in Stanbic en Standard Bank se landbou-afdelings beklee. Toe CNH International in Januarie verlede jaar vir Northmec verkry en die Case IH-handelaarskap by laasgenoemde oorgeneem het, het Taylor by Case IH aangesluit. Sy kollegas beskryf hom as ŉ kreatiewe strateeg, ŉ beslissende leier en het ŉ indrukwekkende rekord in die bereiking van inkomste- en sakegroeidoelwitte. Sy vermoë om die beste in sy span na vore te bring deur ŉ gesonde en aangename werksomgewing te skep, sal verder bydra tot die groei van die maatskappy en ŉ positiewe kultuur in die werksplek en in die mark kweek. Die handelsmerke wat in CNH International se stal val. (Grafika: Verskaf) Die druk is nou op Taylor om die maatskappy se posisie as markleier in trekkers en stropers te versterk, terwyl die platforms vir presisielandboutegnologie uitgebrei moet word. Deurlopende aandag sal ook aan naverkope-ondersteuning en die handelaarsnetwerk gegee word. “Die maatskappy sal ook sy energie op ŉ maatskappykultuur fokus,” sê Taylor, “waar die kliënt die middelpunt van sy strategie is, om te verseker dat plaaslike produsente tuis voel wanneer hulle met enige van die CNH Industrial-handelsmerke te doen kry.”